Ует Хъызыр ящыгъупщэркъым
Иджыблагъэ ди къэралым щагъэлъэпIащ Хэкум и хъумакIуэм и махуэр. Абы ехьэлIауэ щIыпIэ зэмылIэужьыгъуэхэм щекIуэкIа дауэдапщэхэм ягу къыщагъэкIыжащ къэралым къулыкъу хуэщIэным зи гъащIэр тезыухуа лIыхъужьхэр, абы папщIэ зи псэр зытахэр. Абыхэм ящыщщ 2005 гъэм жэпуэгъуэм и 13-м зэрылъахэу гузэвэгъуэм дыщыхэхуа махуэм хэкIуэда щIалэхэри. Зеикъуэ къуажэ щыщ Ует Хьэсэнбий и унагъуэм а махуэм къихъуа гуауэр зэманым дэмыужьыхыу я гум илъщ. Уетхэ я къуэ Хъызыр а махуэ гузэвэгъуэм хэкIуэдащ.
1969 гъэм Зеикъуэ къуажэм къыщалъхуат Ует Хъызыр. Курыт еджапIэр къиуха нэужь, ар щIэтIысхьащ Къэбэрдей-Балъкъэр къэрал мэкъумэш академием и ветеринар къудамэм. Япэ курсыр къиухауэ дзэм къулыкъу щищIэну ираджа нэужь, Хэкум и хъумакIуэ нэсу, зыхэт гупым я щапхъэу, частым и унафэщIхэми пщIэ къыхуащIу ирихьэкIащ. Къулыкъур къиуха нэужь зыщалъхуа къуажэм къигъэзэжри Iэщ дохутыру илъэс зыбжанэкIэ лэжьащ.
ЦIыхум сэбэп зэрахуэхъуным и гур етауэ псэурт Хъызыр. Къыхиха IэщIагъэр къигъанэри, ар хабзэхъумэ IэнатIэм пэрыуващ. Iуащхьэмахуэ район ОВД-м стажёру щыщIидзэри, езым къилэжьыж пщIэм пэкIуэу къулыкъукIэ ягъэкIуатэурэ Хъызыр IэнатIэ зыбжанэ ирихьэкIащ.
Налшык и ещанэ ОВД-м и участковэ уполномоченнэ, милицэм и капитан Ует Хъызыр и лэжьыгъэми, унагъуэми, адэ-анэми пэжагърэ цIыхугъэкIэ ябгъэдэтт. Абы къыхиха IэнатIэр гугъут, языныкъуэхэм деж шынагъуи пылът. Ауэ адэ-анэм щIалэм гъэсэныгъэфI бгъэдалъхьат, шыIэныгъэм, зэпIэзэрытыныгъэм, мурадыр зэгъэхъулIэным хуаущияти, игури и псэри етауэ лажьэрт.
2005 гъэм жэпуэгъуэм и 13-м, щIэпхъаджащIэхэр Налшык и 3-нэ ОВД-м щытеуам Хъызыр лэжьыгъэ IэнатIэм Iуту ирихьэлIащ. ЛIыгъэ хэлъу япэуващ ар и лъахэм, и лъэпкъэгъухэм Iэщэ къахуэзыщта бийм, абдежми и псэр щитащ. Къигъэлъэгъуа лIыхъужьыгъэм папщIэ Уетым къыхуагъэфэщащ ЛIыгъэм и орденыр, Зеикъуэ къуажэм и уэрамхэм языхэзым Хъызыр и цIэр фIащащ. Илъэс 36-рэ хъууэ арат щIалэ хахуэр. Къызэпаудащ псэуныгъэм зи гур хуэкъабзэу езыгъэжьа щIалэм и гъащIэр. Зеиншэ хъуащ сабиитIыр.
ИлъэсипщI мэхъу абы лъандэрэ. Зэманым имыгъэупщIыIуа уIэгъэщ а махуэм ди адыгэ лъэпкъым, Хъызыр и унагъуэм къытехуар. УсакIуэ цIэрыIуэ Бемырзэ Мухьэдин «Адыгэу упсэуным къикIыр зыщ — Уадыгэну къыпкъуэкIынырщ лIыгъэ» и сатырхэм яхилъхьа купщIэм я щапхъэ куэдым языхэзщ Ует Хъызыр и дуней тетыкIар. Ди жагъуэ зэрыхъунщи, лIыгъэм я нэхъ иныр лIэныгъэм пыщIащ.
ЩОДЖЭН Iэминат.
